
Az excentrikus túlterheléssel végzett erőedzés hatása a fiatal kajakosok felső testi erejére

Kulcsszavak: Excentrikus edzés; Velocity Based Training; Kajak-kenu
Bevezetés: Az elmúlt évek során a kajak-kenu sportág felgyorsult és kiélezettebbé vált. Ahhoz, hogy a vezető helyünket megőrizzük elengedhetetlen az új, célzott képességfejlesztési módszerek beépítése a felkészülésbe. Jelenleg mi magyarok vagyunk a legjobb kajak-kenusok, de vajon a legjobban felkészültek is? A modern erőfejlesztés alapja a célzott képességfejlesztés, melynek alappillére a sebesség alapú edzés (VBT), mely eszközrendszerét a kutatásomban a mérésekre használtam. Napjaink egyik legnépszerűbb erőfejlesztő módszere az excentrikus túlterheléses edzés (EO), melynek az állandó ellenálláson, lassított excentrikus Tempóban végrehajtott gyakorlatok hatását vizsgáltam fiatal kajakosok felsőtesti erejére.

Célkitűzés: Célom a kutatásommal, hogy olyan költség és idő hatékony módszert találjak, mely teljesítmény alapon fokozatosan kiegészítheti és leválthatja a tradicionálisan a kajak-kenuban elterjedt erőfejlesztő módszereket.
Az EO-val végzett Tempó edzés szignifikánsan növeli:
1. a leadott átlagteljesítményt (MP)
2. az átlagteljesítményt testtömegre normalizálva (MPN)
3. az átlagsebességet (MV)
4. a csúcs erőt (PF).

Anyagok és módszerek: Kutatásomban tizenhárom (n=13) utánpótlás korú (16,14+-1,13 év, 72,2+-6,43 kg) erőnlétileg edzett kajakos vett részt. Az első vizsgálat alkalmával VBT eszközzel (Gymaware Flex) felmértem a sportolókat fekvenyomás (FNY) és mellhez húzás (MH) gyakorlatokban. Az első mérést követően a vizsgálati csoport 6 hetes EO alapú edzésprogramot végzett el. A második vizsgálatra az intervenció után került sor. Az adatgyűjtés és rendszerezés a Gymaware Cloudban történt. Az adatokon normalitás vizsgálatot (Shapiro-Wilk W teszt) követően gyakorlatonként és külső ellenállásonként különbségvizsgálatot hajtottam végre.

Eredmények és megbeszélés: A statisztikai próbák eredményeképpen mind a FNY és a MH változói javultak (t:-x), a kisebb külső ellenállásokon szignifikánsan (p<0.05) és megfelelő hatásnagysággal (d>0.5).

Összefoglalás: Az eredményeket érdemes kontextusban kezelni, bár a szignifikáns változások csak a kisebb külső ellenállásokon megfigyelhetőek, melyek egybeesnek a teljesítmény fejlesztés 1RM-hez viszonyított százalékával (~30-50%). Azonban a sportolók általánosságban több lépcsőt teljesítettek és a becsült 1RM-ek is javultak. A kutatás limitáló tényezői az alacsony elemszám (n=13), valamint a 6 hetes intervenció hossza.



